Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete tvirtinant jo darbo tvarkos taisykles /* COM/2014/0193 final - 2014/0105 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Visos Europos ir Viduržemio jūros regiono valstybių preferencinių kilmės taisyklių regioninėje konvencijoje[1] (toliau – Konvencija) nustatytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės. Konvencijos 3 straipsniu įsteigtas jungtinis komitetas, kuriame atstovaujama kiekvienai susitariančiajai šaliai ir kuris tvirtina savo darbo tvarkos taisykles. Tarybos sprendimo 2013/94/ES[2] 3 straipsnyje numatoma, kad Komisija atstovauja ES jungtiniame komitete. Taryba turėtų nustatyti, kokios pozicijos jungtiniame komitete turi laikytis ES tvirtinant jo darbo tvarkos taisykles. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Valstybės narės buvo informuotos apie darbo tvarkos taisyklių projektą 2013 m. liepos 15 ir 16 d. įvykusiuose Muitinės kodekso komiteto Kilmės skyriaus posėdžiuose. Su Konvencijos susitariančiosiomis šalimis buvo konsultuojamasi 2012 m. spalio 30–31 d. ir 2013 m. gegužės 14–15 d. įvykusiuose Visos Europos ir Viduržemio jūros regiono valstybių darbo grupės posėdžiuose, o neoficialios diskusijos dėl darbo tvarkos taisyklių projekto baigtos 2013 m. spalio 29 d. įvykusiame pirmajame Konvencijos jungtinio komiteto posėdyje. 3. TEISINIAI PASIŪLYMO ASPEKTAI Šio Tarybos sprendimo teisinis pagrindas – Sutarties dėl Europos Sąjungos veikimo 207 straipsnio 4 dalies pirma pastraipa kartu su 218 straipsnio 9 dalimi. Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Siūloma priemonė – Tarybos sprendimas. 2014/0105 (NLE) Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Visos Europos ir Viduržemio jūros regiono valstybių preferencinių kilmės taisyklių regionine konvencija įsteigtame jungtiniame komitete tvirtinant jo darbo tvarkos taisykles EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi, atsižvelgdama į Visos Europos ir Viduržemio jūros regiono valstybių preferencinių kilmės taisyklių regioninę konvenciją[3], atsižvelgdama į Europos Komisijos pasiūlymą, kadangi: (1) Visos Europos ir Viduržemio jūros regiono valstybių preferencinių kilmės taisyklių regioninė konvencija (toliau – Konvencija) įsigaliojo 2012 m. gruodžio 1 d.; (2) Konvencijos 3 straipsnio 1 dalimi įsteigtas jungtinis komitetas, kuriame atstovaujama kiekvienai susitariančiajai šaliai; (3) Tarybos sprendimo 2013/94/ES[4] 3 straipsnyje numatoma, kad Komisija atstovauja Sąjungai jungtiniame komitete; (4) pagal Konvencijos 3 straipsnio 4 dalį jungtinis komitetas turi patvirtinti savo darbo tvarkos taisykles; (5) jungtiniame komitete Sąjunga turėtų laikytis pozicijos balsuoti už darbo tvarkos taisykles, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtiniame komitete dėl darbo tvarkos taisyklių tvirtinimo grindžiama darbo tvarkos taisyklių projektu, kuris pridedamas prie šio sprendimo. Dėl neesminių sprendimo projekto pakeitimų Sąjungos atstovai jungtiniame komitete gali sutarti be tolesnio Tarybos sprendimo. 2 straipsnis Priimtas jungtinio komiteto sprendimas skelbiamas Europos Sąjungos oficialiajame leidinyje. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] OL L 54, 2013 2 26, p. 4. [2] OL L 54, 2013 2 26, p. 3. [3] OL L 54, 2013 2 26, p. 4. [4] 2012 m. kovo 26 d. Tarybos sprendimas 2013/94/ES dėl Visos Europos ir Viduržemio jūros regiono valstybių preferencinių kilmės taisyklių regioninės konvencijos sudarymo (OL L 54, 2013 2 26, p. 3). Projektas Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtinio komiteto sprendimas Nr. 1/2014 [data] dėl darbo tvarkos taisyklių patvirtinimo JUNGTINIS KOMITETAS, atsižvelgdamas į Visos Europos ir Viduržemio jūros regiono valstybių preferencinių kilmės taisyklių regioninę konvenciją, ypač į jos 3 straipsnį, kadangi: 1) 2012 m. gruodžio 1 d. įsigaliojo Visos Europos ir Viduržemio jūros regiono valstybių preferencinių kilmės taisyklių regioninė konvencija (toliau – Konvencija); 2) Konvencijos 3 straipsnio 1 dalimi įsteigtas jungtinis komitetas, kuriame atstovaujama kiekvienai susitariančiajai šaliai; 3) pagal Konvencijos 3 straipsnio 4 dalį jungtinis komitetas tvirtina savo darbo tvarkos taisykles, PRIĖMĖ ŠĮ SPRENDIMĄ: Vienintelis straipsnis Patvirtinamos šio sprendimo I priede nustatytos Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtinio komiteto darbo tvarkos taisyklės. Priimta Briuselyje Jungtinio komiteto vardu Pirmininkas Priedas Visos Europos ir Viduržemio jūros regiono valstybių preferencinių kilmės taisyklių regionine konvencija įsteigto jungtinio komiteto DARBO TVARKOS TAISYKLĖS 1 straipsnis Sudėtis 1. Jungtinį komitetą (toliau – komitetas) sudaro atstovai, atstovaujantys: – Visos Europos ir Viduržemio jūros regiono valstybių preferencinių kilmės taisyklių regioninės konvencijos (toliau – Konvencija) 3 straipsnio 1 dalyje nurodytoms susitariančiosioms šalims, kurioms įsigaliojo Konvencija, ir – susitariančiosioms šalims, veiksmingai prisijungusioms prie Konvencijos pagal Konvencijos 5 straipsnio 6 dalį, toliau – susitariančiosios šalys, kurioms įsigaliojo Konvencija. Susitariančiosios šalys, kurioms įsigaliojo Konvencija, turi balsavimo teisę. Kiekviena susitariančioji šalis turi po vieną balsą. 2. Konvencijos 3 skyriaus 1 dalyje nurodytos susitariančiosios šalys, kurioms Konvencija dar neįsigaliojo, ir trečiosios šalys, kurias komitetas pakvietė prisijungti prie Konvencijos pagal 5 straipsnio 9 dalį, komitete turi stebėtojo statusą. Tos susitariančiosios šalys (toliau – stebėtojo statusą turinčios susitariančiosios šalys) neturi balsavimo teisės. Tačiau jos gali aktyviai dalyvauti komiteto diskusijų forume ir teikti pasiūlymus. 3. Europos laisvosios prekybos asociacijos (ELPA), Agadyro susitarimo ir Vidurio Europos laisvosios prekybos susitarimo (VELPS) sekretoriatai komitete taip pat turi stebėtojo statusą. Prireikus komitetas gali nuspręsti pakviesti daugiau stebėtojų ad hoc pagrindu, jeigu nė viena susitariančioji šalis tam neprieštarauja. Pirmoje ir antroje pastraipose nurodyti stebėtojai neturi balsavimo teisės, tačiau jie gali aktyviai dalyvauti komiteto diskusijų forume ir teikti pasiūlymus. 4. Prieš kiekvieną komiteto posėdį 1–3 dalyse nurodyti komiteto nariai (toliau – komiteto nariai) raštu informuoja sekretoriatą apie savo delegacijos sudėtį. Kiekvieną delegaciją paprastai sudaro ne daugiau kaip trys delegatai. Apie bet kokį sudėties pakeitimą sekretoriatui pranešama raštu ne vėliau kaip prieš septynias kalendorines dienas iki posėdžio. 2 straipsnis Pirmininkas Komitetui pirmininkauja Europos Komisijos (toliau – Komisija) atstovas. 3 straipsnis Sekretoriatas Komisija atlieka komiteto ir prireikus pakomitečių bei darbo grupių, sudarytų pagal 13 straipsnį, sekretoriato funkcijas. 4 straipsnis Korespondencija 1. Su komitetu susijusi korespondencija Komisijai paprastai siunčiama elektroninėmis priemonėmis, adresatu nurodant komiteto pirmininką. 2. Komiteto nariams adresuotą korespondenciją siunčia sekretoriatas, paprastai – elektroninėmis priemonėmis. 5 straipsnis Posėdžiai 1. Komiteto posėdžius savo iniciatyva arba bet kurios susitariančiosios šalies prašymu rengia pirmininkas. 2. Posėdžiai vyksta Briuselyje, arba, jei tam neprieštarauja nė viena susitariančioji šalis, bet kurioje kitoje vietoje. 3. Pirmininkas kiek įmanoma stengiasi, kad posėdžiai nebūtų rengiami nė vienos susitariančiosios šalies švenčių dienomis. Todėl susitariančiosios šalys savo noru iki kiekvienų kalendorinių metų pabaigos informuoja sekretoriatą apie ateinančių metų švenčių dienas. 4. Kvietimai į posėdį visiems komiteto nariams išsiunčiami likus ne mažiau kaip vienam mėnesiui iki posėdžio. 5. Jei komitetas nenusprendžia kitaip, komiteto posėdžiai nėra vieši. 6 straipsnis Darbotvarkė 1. Pirmininkas rengia kiekvieno posėdžio preliminarią darbotvarkę. 2. Preliminari darbotvarkė visiems komiteto nariams paprastai išsiunčiama ne vėliau kaip prieš vieną mėnesį iki posėdžio. 3. Į darbotvarkę pagrindiniais punktais galima įtraukti papildomus punktus, jeigu jie pateikiami pirmininkui ne vėliau kaip prieš 15 kalendorinių dienų iki posėdžio. Papildomus punktus į preliminarią darbotvarkę galima įtraukti kaip „Kitus klausimus“, jeigu to paprašoma prieš patvirtinant darbotvarkę. 4. Darbotvarkę komitetas tvirtina kiekvieno posėdžio pradžioje, jeigu tam neprieštarauja nė viena susitariančioji šalis. 7 straipsnis Protokolas 1. Už visų posėdžių protokolų rengimą atsakingas pirmininkas. Protokole nurodomos komiteto rekomendacijos ir išvados pagal kiekvieną darbotvarkės punktą, protokolo priedais įtraukiami posėdyje pateikti dokumentai ir dalyvių sąrašas. 2. Pirmininkas protokolo projektą komiteto nariams išsiunčia nedelsdamas ir ne vėliau kaip per vieną mėnesį nuo posėdžio dienos. Komiteto nariai visas savo pastabas dėl protokolo projekto išsiunčia pirmininkui raštu nė vėliau kaip per vieną mėnesį nuo protokolo išsiuntimo dienos. Nesutarimo atveju klausimas aptariamas komitete. Jei susitarti nepavyksta, prie galutinio protokolo pridedamos atitinkamos pastabos. 8 straipsnis Konsultacijos ir ginčų sprendimas 1. Susitariančiosios šalys, kurioms įsigaliojo Konvencija, keičiasi nuomonėmis apie patirtį ir problemas, kilusias įgyvendinant ir taikant Konvenciją. 2. Remiantis Konvencijos I priedėlio 33 straipsniu, ginčuose dėl Konvencijos aiškinimo komitetas ieško visoms pusėms priimtino sprendimo. 9 straipsnis Konvencijos administravimas 1. Susitariančiosios šalys, kurioms įsigaliojo Konvencija, praneša komitetui apie tarpusavyje sudarytus laisvosios prekybos susitarimus, kuriuose yra nuoroda į Konvenciją, ir informuoja sekretoriatą apie Konvencijos taikymo tiems laisvosios prekybos susitarimams datą. Sekretoriatas imasi būtinų veiksmų, kad pranešimai dėl kumuliacijai taikyti būtinų reikalavimų įvykdymo būtų paskelbti Europos Sąjungos oficialiajame leidinyje. 2. Susitariančiosios šalys, kurioms įsigaliojo Konvencija, informuoja komitetą apie visus susitariančiųjų šalių laisvosios prekybos susitarimų pakeitimus, galinčius turėti įtakos įstrižinės kilmės kumuliacijos sąlygų taikymui. 10 straipsnis Naujų susitariančiųjų šalių prisijungimas 1. Depozitaro raštu pateiktus prašymus dėl trečiosios šalies prisijungimo komitetas paprastai svarsto posėdyje, rengiamame po to, kai buvo gautas konkretus prašymas. 2. Komitetas svarsto, ar būtina numatyti pereinamojo laikotarpio priemones, kol bus sudaryti laisvosios prekybos susitarimai tarp prisijungiančios susitariančiosios šalies ir kitų susitariančiųjų šalių, visų pirma tam, kad būtų išvengta neaiškumų dėl kumuliacijos su prisijungiančia susitariančiąja šalimi. 11 straipsnis Darbo tvarkos taisyklių ir Konvencijos daliniai pakeitimai 1. Komiteto darbo tvarkos taisyklės gali būti peržiūrėtos paprašius bet kuriai susitariančiajai šaliai, kuriai įsigaliojo Konvencija. 2. Jeigu susijusios susitariančiosios šalys iš dalies pakeičia Konvencijos II priedėlyje numatytą specialiąją nuostatą, arba jeigu dvi susitariančiosios šalys priima tokią specialiąją nuostatą, atitinkamą pakeitimą jos pateikia sekretoriatui. 3. Sekretoriatas informuoja depozitarą ir susitariančiąsias šalis apie komiteto priimtus Konvencijos, įskaitant jos priedėlius, pakeitimus. 12 straipsnis Sprendimai ir rekomendacijos 1. Sprendimai ir rekomendacijos priimami komiteto posėdyje dalyvaujančių susitariančiųjų šalių, kurioms įsigaliojo Konvencija, arba jų atstovų balsavimu. Kvorumą sudaro mažiausiai du trečdaliai susitariančiųjų šalių, kurioms įsigaliojo Konvencija. Susilaikymas balsavimo metu netrukdo komitetui priimti sprendimų, kurie turi būti priimti vienbalsiai. Susitariančioji šalis, kuriai įsigaliojo Konvencija, gali atstovauti ne daugiau kaip vienai kitai susitariančiajai šaliai, kuriai įsigaliojo Konvencija. Atstovaujama susitariančioji šalis pirmininką apie tai informuoja raštu prieš posėdį. Susitariančiosios šalys, kurioms įsigaliojo Konvencija, kiek įmanoma atsižvelgia į stebėtojo statusą turinčių susitariančiųjų šalių pateiktas nuomones. 2. Komiteto sprendimuose ir rekomendacijose nurodomas jų numeris, priėmimo data ir pavadinimas, nurodantis jų temą. 3. Kiekviena susitariančioji šalis gali skelbti komiteto priimtus sprendimus ir rekomendacijas savo valstybine (-ėmis) kalba (-omis) savo oficialiajame (-iuose) leidinyje (-iuose) ir pagal savo vidaus taisykles. 4. Kai atvejis skubus, o posėdžio neįmanoma surengti, komitetas gali priimti sprendimus ar teikti rekomendacijas taikydamas rašytinę procedūrą, jei susitariančiosios šalys, kurioms įsigaliojo Konvencija, dėl to susitaria. Tokia rašytinė procedūra taikoma 1 daliai. Visų pirma pirmininkas gali taikyti rašytinę procedūrą, kad gautų komiteto patvirtinimą tais atvejais, kai dėl sprendimo ar rekomendacijos projekto komiteto posėdyje jau diskutuota. Tokiu atveju pirmininkas pateikia tvirtinti siūlomą sprendimo ar rekomendacijos projektą, nustatydamas pastabų ir pozicijų pateikimo terminą priklausomai nuo klausimo skubumo. Susitariančiosios šalys, kurioms įsigaliojo Konvencija, praneša sekretoriatui apie savo sutikimą arba nesutikimą priimti atitinkamą sprendimą ar rekomendaciją per nustatytą terminą. Laikoma, kad bet kuri susitariančioji šalis, kuriai įsigaliojo Konvencija, iki to termino pabaigos nepaprieštaravusi sprendimo ar rekomendacijos projektui, pritarė siūlomam sprendimo ar rekomendacijos projektui. Pirmininkas nedelsdamas ir ne vėliau kaip per 14 kalendorinių dienų po termino pabaigos informuoja visas susitariančiąsias šalis apie rašytinės procedūros rezultatus. 13 straipsnis Pakomitečiai ir darbo grupės 1. Pagal Konvencijos 3 straipsnio 5 dalį sudarytas pakomitetis ar darbo grupė gali teikti rekomendacijas, rengti sprendimus ir atlikti kitas komiteto deleguotas užduotis. 2. Pakomitečiai ir darbo grupės komitetui teikia ataskaitas reguliariai ir ne vėliau kaip prieš vieną mėnesį iki kiekvieno komiteto posėdžio. 3. Stebėtojo statusą turinčios susitariančiosios šalys ir 1 straipsnio 3 dalyje nurodyti stebėtojai gali būti atstovaujami tomis pačiomis stebėtojo teisėmis bet kuriame pakomitetyje ar darbo grupėje. 14 straipsnis Oficiali kalba 1. Komiteto darbo kalbos yra anglų ir prancūzų. 2. Komitetui pateikiami sprendimų projektai rengiami ir anglų, ir prancūzų kalba. 15 straipsnis Įsigaliojimas Darbo tvarkos taisyklės įsigalioja jų patvirtinimo dieną.